Илъэс 80 къэбгъэшIэныр насыпыгъ — Адыгэ макъ\nИлъэс 80 къэбгъэшIэныр насыпыгъ\nШIупэкIо Сарет Мадинэ ыпхъур Хэгъэгу зэошхор къежьэнкIэ зы илъэс къэнагъэу къуаджэу Щынджые къыщыхъугъ.\nЦIыфхэм советскэ щыIакIэм ылъапсэ агъэпытэщтыгъ, къуа­джэ­хэм кIэлэегъаджэхэр, врач­хэр, культурэм иIофышIэхэр ящыкIэгъагъэх.\nСарет ятэ зыфэдагъэр ежьым къышIэжьырэп, ар заом дащи, къыгъэзэжьыгъагъэп. Ежьыр янэ шъэбэ цIыкIоу, шъузабэу къэнагъэм ыпIугъ ыкIи ригъэджагъ.\nИпшъэшъэгъу игъусэу Сарет Мыекъопэ кIэлэегъэджэ училищыр, нэужым апшъэрэ еджапIэр къыухыгъэх. Яблоновскэм дэт я 15-рэ ыкIи я 5-рэ гурыт еджапIэхэм, етIанэ колледжым кIэлэцIыкIухэр ащыригъэджагъэх, илъэс 44-рэ сабыйхэм шIэ­ныгъэ аригъэгъотыгъ. Щытхъу тхылъ­хэр, шIухьафтынхэр бэу къы­ра­тыгъэх, цIэ лъапIэхэр къы­фа­гъэшъошагъэх.\nАдыгеим икIэлэегъэджэ пэ­рыт­хэм зыцIэ ахалъытэгъэ Сарет кIэлэегъэджэ шъыпкъагъ, зэтIысыжьми гупсэфыгъо рагъэгъоты­гъэп. Непэ къызнэсыгъэм ны­-тыхэм иунэ къыфащэхэрэ кIэлэ­цIыкIухэм яшIэныгъэхэм ахе­гъахъо.\nСарет ыныбжь илъэс 80 зэ­рэхъугъэр игупсэ цIыфхэм дыхагъэунэфыкIыгъ, къыфэгушIуагъэх, агъэшIуагъ.\nАр бзылъфыгъэ Iуш, къыIорэм уезэщырэп, удэгущыIэныр гъэшIэгъоны. Ымэкъэ чан гохьи, ыгу къыдеIэу зэрэщхырэми гъашIэм иIэшIугъэ зэремызэщыгъэр къахэщы.\nСарет тхылъхэм, гъэзетхэм яджэ. Ипсауныгъэ ренэу лъэп­лъэ, Iэпкъ-лъэпкъхэмкIэ зишIуа­гъэ къэкIощт упражнениехэр ешIых. Диным фемыджагъэми, хэшIыкI фыриI, мэхьанэ ин реты. КъурIаным къыIорэр къызэхэзыфырэ тхылъхэр иIэх. НэкIма­зэр блимыгъэкIэу еIыгъы, нэ­мази ешIы.\nКъызхэкIыгъэ ШIупэкIо лъэпкъыми, зыхэс Шъэо лIакъоми къарыкIогъэ къэбархэр дэгъоу ешIэх ыкIи ыгу къэкIыжьых. Сарет гъэшIэ гъогоу къыкIугъэм хэплъэжьызэ къыIотагъ:\n— Илъэс 80 къэбгъэшIэныр макIэп. Шыкур, сынасыпышIоу зысэлъытэжьы. Пстэумэ анахь гушIуагъоу сиIэр сисабыйхэр ары.\nИшъхьэгъусэрэ ежьыррэ пшъэ­шъэ закъоу апIугъэр янэ фэдэу кIэлэегъаджэ хъугъэ, иIоф щытхъу хэлъэу егъэцакIэ. «Сарет Мадиновна, спасибо за Розу, за дочь», — ыIуи, еджапIэм ипащэу Лариса Шестопаловам IаплI къызэрэрищэкIыгъагъэр щыгъу­пшэрэп, а гущыIэхэр ыгу IэшIоу зэрэтелъых. Хэти исабый цIыф­хэм алъытэу, дахэкIэ игугъу ашIымэ, ар зыпишIын щыIэп. ИгушIуагъо цIыфхэм къызэрэ­дагощырэр игуап.\nСарет пхъорэлъфхэм агъэгу­шIо ыкIи агъэгушхо. КIэлэ нахьы­жъэу Салбый еджапIэр дышъэ медалькIэ къыухи, Пшызэ аг­рар­нэ университетым щеджагъ, Краснодар иэлектросетьхэм якъу­тамэу Инэм дэтым Iоф щешIэ.\nНалбый еджэным зэрэфэщагъэм фэшъхьафэу творческэ Iоф­шIэнхэри икIасэх. Я 8-рэ классым исэу къухьэм ыкIи самолетым ямодельхэу ыгъэхьазырыгъагъэхэм республикэ зэнэкъокъум текIоныгъэр къыщы­дихыгъагъ, шIухьафтынэу путевкэ къырати, лагерэу «Смена» зыфиIорэм зыщигъэпсэфыгъагъ.\nХьэшкъое Мурат ыгъэсэрэ къэшъокIо купэу «Алэуаем» хэ­тэу Дунэе хореографическэ фестивалэу лъэпкъ культурэмрэ фольклорымрэ афэгъэхьыгъэу мыгъэ Москва щыкIуагъэм къа­шъохэу «Ислъамыемрэ», «ЗэфакIомрэ» къыщагъэлъэгъуагъэх, Гран-прир къыщахьыгъ. Джащ фэдэу, Санкт-Петербург, Налщык, Анапэ, ПсышIуапэ, нэмыкI чIыпIэхэм ащыкIогъэ зэнэкъо­къухэм хагъэунэфыкIырэ чIыпIэ­хэр къащыдахыгъэх. Налбый мыгъэ я 10-рэ классыр къыухыгъ.\nСаретрэ ишъхьэгъусэу Исма­хьилэрэ илъэс 47-рэ зэдагъэшIагъ. ЗэгурыIоныгъэрэ шъхьа­кIэфагъэрэ зэфыряIэу псэугъэх. Исмахьилэ идунай ыухыгъ. Са­рет изакъоу мэпсэуми, ипшъа­шъэрэ ипхъорэлъфхэмрэ щыкIагъэ ямыIэу, насыпышIохэу зэрэ­щыIэхэм кIуачIэ къыреты.\nУахътэм диштэу псэурэ бзы­лъфыгъэм джыри зы сэнаущыгъэ, ышъхьэ къыримыхыпэу, ау игуа­пэу зыфигъазэу хэлъ, ащ усэхэр етхых. Ахэр къызэрыкIох, зэгъэ­фагъэх, гъашIэм фэдэх.\nГъашIэм ищытхъу тхылъ къэзылэжьыгъэ Сарет псауныгъэ пытэ иIэу, джыри илъэсыбэрэ щыIэнэу фэтэIо.\nПредыдущая Севастополь ыуж Ивановэ\nСледущая УзэгурэIомэ, къиныгъо щыIэп